送張義立制幹赴闕探韵得東字
作者：度正
朝代：宋

paragraphs: 皇家科目周家同，三歲大比羅英雄。
六龍渡江念幽遠，賜之貢額令選充。
載戢干戈講經藝，詩書比屋陶儒風。
堂堂衛公千人傑，振鬣長鳴萬馬空。
一時諸老皆斂避，束带廊廟熙羣工。
地靈育秀殊未已，有偉男子如衛公。
龍門逸步已突兀，鳳穴神彩尤昭融。
襟懷洒落志慷慨，風格俊爽材疏通。
源泉混混回倒海，力量恢恢扶頹嵩。
幾年名震動旒冕，一日詔下來旌弓。
天之降材要有用，士之用世良無窮。
蕭曹事業皆土苴，堯舜規摹宜磨礲。
支持大厦要梁棟，努力自愛毋匆匆。